Predkladacia správa

            Materiál sa predkladá na základe uznesenia vlády SR č. 421/2009, vzhľadom na svoj informatívny charakter nebol predložený na medzirezortné pripomienkové konanie.
 
Oficiálna návšteva predsedu vlády SR R. Fica v Chorvátskej republike sa uskutočnila na základe pozvania predsedu vlády Chorvátskej republiky I. Sanadera. Členmi oficiálnej delegácie PV SR boli minister zahraničných vecí SR M. Lajčák a štátny tajomník MH SR P. Krištof. Predseda vlády R. Fico bol prijatý prezidentom ChR S. Mesičom a rokoval s predsedom vlády ChR I. Sanaderom.
Obidve strany počas návštevy pozitívne ocenili dosiahnutú veľmi dobrú úroveň vzájomných vzťahov. V priebehu rozhovorov sa obe strany zamerali  na  zintenzívnenie spolupráce v oblasti energetiky, s dôrazom na možnosti spolupráce v oblasti tranzitu a dodávok ropy a plynu. Taktiež bola prerokovaná otázka možnosti vzájomného prepojenia plynovodov, možnej účasti SR na projekte výstavby LNG terminálu na ostrove Krk a účasti na výstavbe zásobníkov plynu v ChR. Chorvátska strana informovala o aktuálnom vývoji v prístupových rokovaniach  do EÚ v kontexte blokovania prístupového procesu zo strany SloR z dôvodu nevyriešeného chorvátsko–slovinského hraničného sporu. Obe strany sa zhodli, že je potrebné oddeliť záležitosť sporu o spoločnej hranici od negociácií o vstupe ChR do EÚ  a hraničný spor medzi oboma krajinami riešiť  v súlade s rešpektovaním princípov medzinárodného práva.
 
Oficiálna návšteva predsedu vlády SR R. Fica v ChR  potvrdila obojstranný záujem o ďalší rozvoj všestranných a vyvážených bilaterálnych vzťahov. Návšteva bola využitá na podporu prioritných záujmov SR voči ChR predovšetkým v oblasti hospodárskej spolupráce, so zameraním na energetickú oblasť.  Rokovania sa uskutočnili v dobrej atmosfére a sú obojstranne hodnotené pozitívne, ako zásadný prínos k skvalitneniu slovensko-chorvátskej spolupráce. PV SR R. Fico pozval chorvátskeho PV I. Sanadera na návštevu SR ešte do konca tohto roku.